Ministerul Finanţelor din Rusia anunță că preconizează o creștere a impozitelor bogaților și întreprinderilor, iar această măsură vine în contextul în care Moscova are nevoie de venituri suplimentare pentru a-și finanța războiul din Ucraina, transmite AFP.
Cheltuielile publice au fost mai mari decât veniturile cu zeci de miliarde de dolari de la intrarea trupelor ruse în Ucraina în februarie 2022, aruncând ţara într-un deficit bugetar important.
Ministerul rus al Finanţelor a propus să crească impozitul impus societăţilor de la 20 la 25% şi să adopte noi praguri de impozitare a celor mai bogaţi ruşi.
„Aceste angajamente vizează să implementeze un sistem fiscal drept şi echilibrat”, a anunţat marţi, 28 mai, într-un comunicat ministrul Finanţelor Anton Siluanov.
Excepţii sunt prevăzute în cazul militarilor care luptă în Ucraina, anunţă ministerul.
Aceste reforme ar putea să fie aprobate de către Parlament în acest an şi să intre în vigoare în 2025, a precizat el.
Rusia a înregistrat un deficit total de 73 de miliarde de dolari în 2022 şi 2023.
Ea preconizează în 2024 un deficit de 18 miliarde de dolari, reprezentând 0,9% din PIB.